[{"text_idx": "#000003", "text": "Roedd gostyngiad o 6% yn nifer y bobl oedd yn gwylio S4C yng Nghymru bob wythnos yn ystod y flwyddyn ariannol ddiwethaf, yn o\u0302l adroddiad blynyddol y sianel."}, {"text_idx": "#000004", "text": "Roedd 360,000 o bobl yn gwylio'r sianel am o leiaf 3 munud yr wythnos yn ystod 2014/15, o'i gymharu a\u0302 383,000 y flwyddyn flaenorol."}, {"text_idx": "#000005", "text": "Yn ystod yr un cyfnod, roedd cynnydd o 10% yn nifer y bobl ar draws y DU a welodd y sianel am o leiaf 3 munud bob wythnos, o 551,000 yn 2013/14 i 605,000 y llynedd."}, {"text_idx": "#000007", "text": "Roedd cynnydd hefyd o 31% yn nifer y gwylwyr ar-lein, gyda 5.7m o sesiynau gwylio drwy wefan ac ap S4C a BBC iPlayer."}, {"text_idx": "#000008", "text": "Mewn datganiad o fewn yr adroddiad, dywedodd Ymddiriedolaeth y BBC bod \"gallu'r sianel i gyrraedd ac ymgysylltu gyda'i chynulleidfa craidd o siaradwyr Cymraeg yn ymddangos i fod yn newid\" oherwydd ape\u0302l gynyddol o wasanaethau ar-lein, a'r gostyngiad yn ei chynulleidfa deledu craidd yng Nghymru."}, {"text_idx": "#000009", "text": "Disgrifiad o\u2019r llun, Mae S4C ar fin cychwyn trafodaethau manwl gyda'r Ysgrifennydd Diwylliant am ei chyllid"}, {"text_idx": "#000010", "text": "Mae S4C yn derbyn y mwyafrif o'i chyllid blynyddol, tua \u00a375m, o ffi drwydded y BBC, gyda \u00a37m pellach gan Lywodraeth y DU."}, {"text_idx": "#000011", "text": "Mae'r sianel ar fin dechrau trafodaethau manwl am ei chyllid yn y dyfodol gyda'r Ysgrifennydd Diwylliant, John Whittingdale ac Ymddiriedolaeth y BBC."}, {"text_idx": "#000012", "text": "Dywedodd Mr Jones bod cynnydd yn y nifer o ail-ddarllediadau sy'n cael eu dangos gan S4C yn \"fater o bryder\" ar gyfer y corff llywodraethu, a rhybuddiodd bod \"rhaid bod yn ofalus nad yw hyn yn arwain at wasanaeth sy'n brin o ffresni, yn enwedig yn ystod oriau brig\"."}, {"text_idx": "#000013", "text": "Nifer o alltudion yn gwylio"}, {"text_idx": "#000014", "text": "Dywedodd Mr Jones hefyd bod angen i S4C newid er mwyn manteisio ar y dechnoleg ddiweddaraf i wasanaethu ei chynulleidfaoedd."}, {"text_idx": "#000015", "text": "Wrth drafod cyrhaeddiad uwch y sianel y tu hwnt i Gymru, dywedodd bod hynn'n golygu bod \"nifer o alltudion Cymreig yn defnyddio technoleg gyfoes yn gynyddol er mwyn eu galluogi i barhau i fod yn rhan o fywyd pob dydd Cymru trwy gyfrwng y Gymraeg, lle bynnag maent yn byw\"."}, {"text_idx": "#000017", "text": "Dywedodd y prif weithredwr Ian Jones bod cyflwyno holl raglenni S4C i'r BBC iPlayer, ochr yn ochr a\u0302'r gwasanaeth Clic, wedi gweld nifer y gwylwyr yn cynyddu ar y ddau wasanaeth."}, {"text_idx": "#000018", "text": "\"Er y cynnydd amlwg yng nghyfanswm y gwylio ar y sgrin ac ar-lein, fyddwn ni ddim yn gorffwys ar ein rhwyfau, yn enwedig wrth i dueddiadau gwylio awgrymu bod llai o Gymry Cymraeg yng Nghymru'n defnyddio gwasanaethau Cymraeg."}, {"text_idx": "#000019", "text": "\"Ond gyda rhan sylweddol o gynulleidfa S4C yn gwylio o'r tu allan i Gymru, mae'n ymddangos bod niferoedd mawr yn gwerthfawrogi'n gwasanaeth fel modd o gadw cysylltiad a\u0302'u mamwlad, a'u mamiaith, yn ogystal a\u0302 fel ffynhonnell o adloniant a gwybodaeth."}, {"text_idx": "#000020", "text": "\"Y flaenoriaeth nawr yw cynnal safon y gwasanaeth er mwyn parhau i gynyddu poblogrwydd y cynnwys. Fydd hynny ond yn bosib os bydd gan y gwasanaeth arian digonol wrth gwrs, ac yn hynny o beth y mae'r cyfrifoldeb arnom i gyd i sicrhau bod annibyniaeth a chyllid digonol S4C yn cael ei ddiogelu i'r dyfodol.\""}, {"text_idx": "#000021", "text": "Prif StraeonCreu bocsys cofio Cymraeg ar o\u0302l colli babanPublished11 awr yn o\u0302lGwrthdrawiad A470: Dyn wedi marw a dau yn yr ysbytyPublished1 awr yn o\u0302lAgor cwest i farwolaeth dyn yn ffrwydrad TreforysPublished4 awr yn o\u0302l"}, {"text_idx": "#000023", "text": "Gwrthdrawiad A470: Dyn wedi marw a dau yn yr ysbyty"}, {"text_idx": "#000025", "text": "CylchgrawnBle nesa' i di\u0302m rygbi Cymru?Y Pafiliwn: O 8,000 o seddi i heddiw5 cornel o Gymru ar ochr arall y ffinCarchar yn 'agoriad llygad i anghyfiawnder'Ateb y Galw: Yr athro Jerry HunterY stori tu o\u0302l i Ca\u0302n i MamCwis: Cysylltiadau Cymru a FfraincFideo: Rhyddhau hanner miliwn o glipiau archifPum munud gyda'r actores Nia Gandhi"}, {"text_idx": "#000033", "text": "Fideo: Rhyddhau hanner miliwn o glipiau archif"}, {"text_idx": "#000034", "text": "Pum munud gyda'r actores Nia Gandhi"}, {"text_idx": "#000035", "text": "Cysylltwch a\u0302 niTabledi a ffonau symudolHefyd yn Gymraeg"}]